נעים בסופ"ש

נעים בסופ"ש הוא מיזם תחבורה ציבורית בישראל שבמסגרתו פועל מערך היסעים בסופי השבוע ובחגים ללא תשלום. המיזם הוקם בסוף שנת 2019, ומשתתפות בו ארבע עשרה רשויות מקומיות – אבו גוש, גבעתיים, הוד השרון, הרצליה, כפר סבא, מבשרת ציון, מודיעין-מכבים-רעות, מטה יהודה, נס ציונה, קריית אונו, רמת השרון, רעננה, שוהם ותל אביב-יפו.

==היסטוריה==
===הסטטוס קוו בנושא התחבורה הציבורית בשבת===

כחלק מהסטטוס קוו בישראל בנושא השבת, ברוב האזורים בישראל, תחבורה ציבורית אינה פעילה בשבת (פרט לקווים ביישובים מרוחקים בקצוות הארץ, לעיר חיפה ולערים מעורבות נוספות כמו נצרת ונוף הגליל, למוניות ומוניות שירות).

במהלך העשור השני של המאה ה-21 התחילו לפעול מספר מיזמים פרטיים שמטרתם הייתה הפעלת שירותי תחבורה בסופי השבוע, (ובפרט בשבת), באמצעות הקמת אגודות שיתופיות. מיזמים כאלה כוללים את "שבוס", שפועל בירושלים; "נוע תנוע", שפועל בגוש דן, באר שבע, מודיעין, קריית אונו, גני תקווה, אריאל, חיפה וטבריה; "סבבוס", מותג שיתופי לעיריית רמת גן ונוע תנוע; ו"קווי החוף", שפועל בהרצליה ותל אביב.

===מיזם "נעים בסופ"ש"===
החל משנת 2017 החל ארגון נוע תנוע לנסות לפעול לשיתוף פעולה בין רמת גן, גבעתיים ותל אביב להפעלת תחבורה בשבת. מאמצים אלו לא הצליחו ובשנת 2018 הארגון החל להתמקד ברתימת עיריית תל אביב והעומד בראשה רון חולדאי ליצירת מערך תחבורה בשבת מטרופוליני, אך האחרון סירב להפעיל תחבורה ציבורית בשבת בטענה שהמימון לכך צריך להגיע מהמדינה וגם שאין צורך בתחבורה ציבורית בשבת בתל אביב.

בשנת 2019 הצליח הארגון לרתום שבע ערים להפעלת תחבורה בשבת. בין הערים הייתה רמת השרון, שהשיקה ב-1 ביולי 2019 שירות אוטובוסים למוקדי הבילוי בתל אביב בליל שבת ובשבת באמצעות נוע תנוע. מיד לאחר הפעלת קווי השבת של רמת השרון, פנתה עיריית רמת השרון לעיריית תל אביב בהצעה לצטרף למימון המיזם ולהפוך אותו למיזם משותף של שתי הערים, לטובת הרחבת השירות. ראש עיריית תל אביב שינה את דעתו, והיוזמה התגבשה לכדי מיזם מטרופוליני אשר בניגוד לקווים האחרים אותם הפעיל ארגון הפעל תחת ניהולה של עיריית תל אביב.

עיריית תל אביב יצאה במכרז להפעלת קווים קבועים במהלך סופי השבוע, והחלה בבירורים מול רשויות מקומיות סמוכות במטרה לבחון הקמת רשת קווים עתידית שתפעל ברחבי גוש דן.

השירות החל לפעול בערב יום שישי, 22 בנובמבר 2019, תחילה בארבע רשויות – תל אביב–יפו, גבעתיים, קריית אונו ורמת השרון.

הפעלת התחבורה הציבורית באזורים אלו אינה מהווה עבירה על החוק, מכיוון שהיא מופעלת באופן פרטי על ידי ערים בישראל (ולא על ידי חברות התחבורה שמפעיל משרד התחבורה), ומכיוון שלא נגבה תשלום עבור הנסיעה (אם תחוקק הכנסת חוק שמסדיר תחבורה ציבורית בשבת, תתחיל גביית תשלום על הנסיעות, שייחשבו תחבורה ציבורית באופן רשמי בחוק).

ב-17 בינואר 2020, השבוע התשיעי לפעילות השירות, הצטרפו למיזם הערים יהוד-מונסון ושוהם (שעזבה את המיזם בהמשך), והתווסף למערך קו 711, המחבר בין תל אביב–יפו לשוהם.

במרץ 2020, בעקבות משבר הקורונה והוראות משרד הבריאות באשר לתחבורה ציבורית, הודיעו הרשויות המפעילות את המיזם שהוא מופסק זמנית. ביוני 2020 חזר המיזם לפעילות, אך הופסק בשנית בחודש ספטמבר. ב-26 במרץ 2021 חזר המיזם לפעילות.

ב-31 בדצמבר 2021 הצטרפה מודיעין-מכבים-רעות למערך התחבורה, ובכך הייתה לרשות המקומית השישית אשר חוברת למיזם.<ref></ref> בעקבות הצטרפותה התווסף למערך הקווים קו 712, העובר בין העיר לתל אביב. כמו כן, באותו תאריך החל לפעול בתל אביב-יפו קו 717.<ref></ref>

ב-29 ביולי 2022 הצטרפה למערך הוד השרון, והייתה לרשות המקומית השביעית אשר עושה זאת. בעקבות הצטרפותה התווסף למערך הקווים קו 713, שיחבר בינה לבין תל אביב ויעבור במיקומים מרכזיים בשתי הערים. בהודעתו על ההצטרפות לשירות כתב ראש עיריית הוד השרון, אמיר כוכבי, כי המצב הנוכחי, בו "בסופי שבוע, מי שאין לו רכב פרטי יכול להתנייד הרבה פחות" מחייב תיקון, וכי בינתיים הרשויות המקומיות פועלות לקידומו.

ב-27 בינואר 2023 הצטרפה למערך כפר סבא, והייתה לרשות המקומית השמינית אשר עושה זאת. עד הצטרפותה לרשת הקווים הפעילה עיריית כפר סבא קווי אוטובוס מטעמה לתל אביב ולהרצליה בסופי שבוע ("כפרסבוס") במשך כשלוש שנים, ובעקבותיה התווסף למערך הקווים קו 714.<ref></ref>

ב-2 ביוני 2023 הצטרפו למערך מבשרת ציון והמועצות המקומיות שבסביבתה אבו גוש ומטה יהודה, והיו לרשויות המקומיות התשיעית, העשירית והאחת עשרה אשר עושות זאת. בעקבות הצטרפותן התווסף למערך הקווים קו 715, שיחבר ביניהן לבין תל אביב. כמו כן, באותו תאריך החל לפעול ברמת השרון, החברה במערך ההיסעים, קו זמני נוסף לעונת הקיץ, הנע לאורך העיר באופן סיבובי ממסוף קדמה, ועובר בין היתר בחוף הצוק ובקולנוע סינמה סיטי שבגלילות. מספרו 766 והוא פועל לצד הקווים הקבועים 706 ו-707 הפועלים בעיר מראשית דרכו של המיזם. הפעלתו הסתיימה באוקטובר 2023.<ref name=":0"></ref>

ב-21 ביולי 2023 הצטרפה למערך נס ציונה, והייתה לרשות המקומית השתים עשרה אשר עושה זאת. בעקבות הצטרפותה התווסף למערך הקווים קו 716.

ב-28 ביוני 2024 הצטרפה למערך הרצליה, והייתה לרשות המקומית השלוש עשרה אשר עושה זאת. בעקבות הצטרפותה התווספו למערך הקווים קו 721 וקו 722. עד אותה עת הפעילה העירייה באופן עצמאי את המיזם העירוני "קווי החוף", במשך שמונה שנים.

ב-2 באוגוסט 2024 הצטרפה למערך רעננה, והייתה לרשות המקומית הארבע עשרה אשר עושה זאת. בעקבות הצטרפותה התווסף למערך הקווים קו 723.

==על המיזם==
נכון לאוגוסט 2024, ארבע עשרה רשויות מקומיות בישראל שותפות למערך התחבורה בסוף השבוע (על פי סדר הצטרפות): תל אביב–יפו, גבעתיים, קריית אונו, רמת השרון, שוהם, מודיעין-מכבים-רעות, הוד השרון, כפר סבא, מבשרת ציון, אבו גוש, מטה יהודה, נס ציונה, הרצליה ורעננה. המיזם מופעל על ידי חברת "מוניות קווי שירות 4,5 בע"מ", שזכתה בהתמחרות על הפעלתו.

קווי המיזם פועלים בכל סוף שבוע (שישי–שבת) לאורך השבת; בימי שישי החל משעות הערב ועד הלילה, וביום שבת משעות הבוקר עד שעות הערב. כמו כן, הקווים פועלים בחגי ישראל שבהם לא מופעלת תחבורה ציבורית סדירה, פרט ליום הכיפורים. שעות הפעילות ותדירות הנסיעות משתנות מקו לקו (ראו פירוט מטה – קווי האוטובוס של המיזם).

רשת התחבורה מתבססת על מערך היסעים של אוטובוסים ומיניבוסים בעלי 19 מקומות ישיבה. המערך כולל 15 קווים ברחבי אותן רשויות (הממוספרים בין 705–717 ו-721–722), ועוצר ביותר מ-500 תחנות. הקווים מאפשרים נסיעה אל מרכז הערים ובין השכונות השונות, ואל מקומות הבילוי והפנאי המרכזיים. התחנות בהן המיניבוסים והאוטובוסים עוברים משולטות במדבקות עם מספרי הקווים שעוצרים בהן, והמיניבוסים והאוטובוסים של השירות ממותגים באמצעות שילוט, מספר הקו והיעדים המרכזיים בהם הוא עוצר. כל אוטובוס שלישי שמגיע (כל שעה וחצי) מונגש עבור נוסעים בעלי מוגבלויות.

מערכת הקווים של "נעים בסופ"ש" תוכננה כך שהיא תעבור בעיקר בצירים הראשיים ותצמצם כניסה לתוך רחובות פנימיים בשכונות, תוך התחשבות באזורים שבהם מתגוררים שומרי שבת. בנוסף, במטרה למנוע פגיעה במוניות השירות, קווי "נעים בסופ"ש" אינם עוברים באזורי הנסיעה בהם פועלות מוניות השירות בסופי השבוע.

הנסיעה בקווי "נעים בסופ"ש" היא בחינם, מכיוון שגביית תשלום עבור נסיעה בתחבורה ציבורית בסופי שבוע אסורה בחוק (פרט למקומות בהם תחבורה ציבורית בשבת מופעלת באופן רשמי על ידי משרד התחבורה).

מסכי המידע האלקטרוניים בתחנות שייכים ומופעלים על ידי משרד התחבורה ולא ניתן לקבל בהם מידע על קווי "נעים בסופ"ש", אשר מופעלים על ידי העיריות. כמו כן, לא ניתן לקבל מידע על זמינות הקווים ומסלולם באפליקציה הרשמית של משרד התחבורה לזמני נסיעות "כל-קו". לחלופין, מוצעות 4 אפליקציות תחבורה חלופיות לכך: "אוטובוס קרוב", "איפה בוס", "my-way", ו-"Moovit". במהלך שעות הפעילות של השירות בסופי השבוע, קיים מוקד טלפוני שניתן לפנות אליו בנושא. קיים אתר ייעודי עבור המיזם, שבו ניתן למצוא מידע על השירות.

==קווי האוטובוס של המיזם==
הערה: נתוני המסלולים והפעילות נכונים ל-11 ביולי 2023 ועשויים להשתנות מסיבות שונות. בזמן אמת מומלץ להסתמך על אפליקציות תחבורה רלוונטיות.
{| class="wikitable"
!קו
!מסלול
!שעות הפעילות
!תדירות
!הערות
|-
| style="background: limegreen; text-align: center" | 
|תל אביב-יפו, רמת הטייסים - גבעתיים, המאבק - ויצמן - תל אביב, נחלת יצחק - רכבת מרכז - בית חולים איכילוב - עיריית תל אביב - חופי תל אביב - כיכר השעון - שוק הפשפשים - יפת - שדרות ירושלים - חולון, מסוף וולפסון
| rowspan="6" |שישי: 18:00 עד 01:00
שבת: 9:00 עד 18:30
| rowspan="6" |שישי: כל 30 דקות
שבת: כל 30 דקות
| rowspan="6" |הקווים הראשונים שהופעלו עם התחלת הפעילות, ב-22 בנובמבר 2019.
|-
| style="background: red; text-align: center" | 
|חולון, מסוף וולפסון - תל אביב-יפו, היינריך היינה - אצטדיון בלומפליד - יפת - כיכר השעון - מגדל השלום - רוטשילד - הבימה - כיכר רבין - בית חולים איכילוב - כיכר המדינה - רמת אביב - קניון רמת אביב - אוניברסיטה - מחלף קק"ל - בית עלמין קריית שאול - מחלף הכפר הירוק - רמת השרון, נווה רסקו - קריית שאול - עמידר - מסוף קדמה
|-
| style="background: mediumpurple; text-align: center" | 
|חולון, מסוף וולפסון - תל אביב-יפו, ארליך - נמל יפו - יהודה הימית - דרך שלמה - אלנבי - שוק הכרמל - אבן גבירול - רכבת אוניברסיטה - גני התערוכה - בני אפרים - בית עלמין קריית שאול - מחלף הכפר הירוק - רמת השרון, סוקולוב
|-
| style="background: deepskyblue; text-align: center" | 
|תל אביב-יפו, אזור תעשייה עבר הירקון - רמת החייל - פנחס רוזן - הדר יוסף - גני התערוכה - רכבת אוניברסיטה - דיזנגוף - דיזנגוף סנטר - שוק הכרמל - אלנבי - שדרות הר ציון - היינריך היינה - יפו ד חולון, מסוף וולפסון
|-
| style="background: yellow; text-align: center" | 
|תל אביב-יפו, מסוף הטייסים - דרך בר לב - דרך משה דיין - יד אליהו - סינמטק - הבימה - דיזנגוף סנטר - דיזנגוף - לוי אשכול - מחלף גלילות - רמת השרון, סינמה סיטי
|-
| style="background: hotpink; text-align: center" | 
|רמת השרון, סינימה סיטי - תל אביב-יפו, 2040 - רמת אביב - אוניברסיטה - דיזנגוף - אבן גבירול - קפלן - רכבת השלום - דרך משה דיין - דרך השלום - רמת גן, אלוף שדה - דרך שיבא - קריית אונו, שלמה המלך - דרך לוי אשכול - דרך רפאל איתן
|-
| style="background: teal; text-align: center" | 
|תל אביב-יפו, אבן גבירול/שד' רוקח - דיזנגוף - דיזנגוף סנטר - שדרות רוטשילד - שוהם, שדרות עמק איילון - חניון שוהם מרקט
|שישי: 17:00 עד 2:00
שבת:
11.00 עד
17.00
|שישי: כל שלוש שעות
|החל מ-17 בינואר 2020.
|-
| style="background: deeppink; text-align: center" | 
|תל אביב-יפו, אבן גבירול/שד' רוקח - הירקון - דיזנגוף - דיזנגוף סנטר - שדרות רוטשילד - מודיעין-מכבים-רעות, צומת שילת - שדרות החשמונאים - תחנת רכבת מודיעין מרכז - שדרות יצחק רבין - שדרות המלאכות
|שישי: 18:00 עד 3:00
שבת: 11:00 עד 17:00
|שישי: כל שעתיים
שבת: כל שעתיים
|החל מ-31 בדצמבר 2021.
|-
| style="background: darkorange; text-align: center" | 
|תל אביב-יפו, מסוף כרמלית - חופי תל אביב - בוגרשוב - הבימה - דיזנגוף - אבן גבירול - כיכר רבין - עיריית ת"א - כיכר מילאנו - יהודה המכבי - דרך נמיר - מכללת לוינסקי - מחלף גלילות - סינמה סיטי - מחלף הכפר הירוק - מחלף ירקון - הוד השרון, קניון שרונים - דרך רמתיים - מגדיאל - סוקולוב - הנשיאים
|שישי: 18:00 עד 02:00
שבת: 10:00 עד 18:00
|שישי: כל שעה
שבת: כל שעה
|החל מ-29 ביולי 2022.
|-
| style="background: steelblue; text-align: center" | 
|תל אביב-יפו, מסוף כרמלית - חופי תל אביב - בוגרשוב - הבימה - דיזנגוף - אבן גבירול - כיכר רבין - עיריית ת"א - כיכר מילאנו - הספורטק - דרך נמיר - מכללת לוינסקי - מחלף גלילות - סינמה סיטי - מחלף הסירה - מחלף שמריהו מזרח - מחלף רעננה דרום - כפר סבא, שדרות מנחם בגין - מרכז רפואי מאיר - ויצמן - אזור תעשייה - בן יהודה
|שישי: 18:30 עד 23:30
שבת: 00:30 עד 16:30
|שישי: כל שעה
שבת: כל שעה
|החל מ-27 בינואר 2023.
|-
| style="background: orange; text-align: center" | 
|מבשרת ציון, מעוז ציון - קניון הראל - שדרות הראל, מבשרת ציון - מחלף חמד - מחלף שורש - שדרות רוטשילד - דיזנגוף - חופי תל אביב-יפו - נמל תל אביב
|שישי: 19:00 עד 3:00
שבת: 11:00 עד 18:00
|שישי: כל שעתיים
שבת: כל שעתיים
|החל מ-2 ביוני 2023.
|-
|style="background: purple; text-align: center" | 
|נס ציונה, קניותר/ויצמן – תל אביב-יפו, יד חרוצים – סינמטק תל אביב – כיכר רבין – כיכר אתרים – נמל תל אביב
|שישי: 18:30 עד 1:00
שבת: 10:00 עד 18:00
|שישי: כל שעתיים
שבת: כל שעתיים
|החל מ-21 ביולי 2023.
|-
| style="background: darkgray; text-align: center" | 
|תל אביב-יפו, אבן גבירול/שד' רוקח - בן יהודה - חופי תל אביב - כרמלית - המרד - דרך שלמה - העלייה - דרך בגין - הרכבת - לה גווארדייה - דרך הטייסים - כיכר הרב פרדס/שלם
|שישי: 17:00 עד 23:30
שבת: 00:00 עד 18:00
|שישי: כל חצי שעה
שבת: כל חצי שעה
|החל מאוקטובר 2023.
|-
|721
|תל אביב-יפו, מסוף כרמלית - חופי תל אביב - בוגרשוב - הבימה - דיזנגוף - אבן גבירול - כיכר רבין - עיריית ת"א - כיכר מילאנו - הספורטק - דרך נמיר - מכללת לוינסקי - מחלף גלילות - סינמה סיטי - הרצליה:מחלף הסירה - השונית - אבא אבן - שבעת הכוכבים - פארק הרצליה - הרב קוק - סוקולוב - בן-גוריון -
בן-גוריון/מרכז אמירים.
|שישי: 17:00 עד 01:00
שבת: 10:00 עד 18:00
|
|החל מ-28 ביוני 2024.
|-
|722
|תל אביב-יפו, מסוף כרמלית - חופי תל אביב - בוגרשוב - הבימה - דיזנגוף - אבן גבירול - כיכר רבין - עיריית ת"א - כיכר מילאנו - הספורטק - דרך נמיר - מכללת לוינסקי - מחלף גלילות - סינמה סיטי - הרצליה:מחלף הסירה - השונית - אבא אבן - מלון אכדיה
חוף זבולון - מלון השרון - המעפילים - פארק הרצליה - קניון שבעת
הכוכבים - אוניברסיטת רייכמן - הבריגדה היהודית - דרך ירושלים
דרך ירושלים/י.ל. פרץ .
|שישי: 10:30 עד 01:30
שבת: 10:30 עד 18:30
|
|החל מ-28 ביוני 2024.
|}

==ביקוש==
בשבוע הראשון לפעילות השירות (22–23 בנובמבר 2019), הביקוש למיזם היה גבוה מהצפוי, וכבר בשעה הראשונה להפעלתו נרשמו ביקושים גבוהים מהצפוי להסעות, לכן, תגברה עיריית תל אביב את השירות והוסיפה עוד מיניבוס לכל אחד מששת הקווים הנוסעים ברשת – שלושה במקום שניים. כדי להתמודד עם הביקוש הרב שהיה בשבוע הראשון, בשבוע השני לפעילות (29–30 בנובמבר 2019), המיזם תוגבר במיניבוסים נוספים וגם באוטובוסים בעלי 52 מקומות ישיבה. גם אז דווח כי הקווים עדיין היו מלאים, אך לא נרשמו תקלות מיוחדות כמו בשבוע הראשון.

מכיוון שהנסיעה היא בחינם, אין מנגנון המונה את מספר הנוסעים המדויק, אך בשבוע הראשון, על פי ההערכות, כ-10,000 איש השתתפו בשירות מדי סוף שבוע. במאי 2023 שיתפה מיטל להבי, סגנית ראש עיריית תל אביב-יפו הממונה על תחום התחבורה וממובילות המיזם, כי מערך ההיסעים משמש כ-120,000 נוסעים מדי חודש.<ref></ref>

==ביקורת==
===ביקורות שליליות===
מיזם "נעים בסופ"ש" ספג ביקורות קשות רבות מצד הדתיים והחרדים בישראל. בסוף השבוע הרביעי להפעלת המיזם (13–14 בדצמבר 2019), מאות חרדים מחו בבני ברק נגד הפעלת מערך התחבורה הציבורית. באותה הפגנה עצרה המשטרה 16 חרדים בגין חסימת כבישים, הפרת הסדר הציבורי וזריקת אבנים לעבר השוטרים. בנוסף, בחלק מהביקורות נטען שמיזם התחבורה הציבורית בשבת מנוגד לחוק. בעת הישיבה לאישור ההצטרפות למיזם בעיר יהוד, מאות מתושבי העיר הגיעו לבניין העירייה במחאה, וקראו "לא לאשר את המהלך האנטי יהודי".

ביקורות שליליות הגיעו גם מנהגי מוניות, בשל כך שהשירות, שניתן ללא תשלום, פוגע במקור פרנסה עיקרי שלהם (דהיינו נסיעות בימי המנוחה). נהגי מונית שונים סיפרו כי חשו ירידה דרסטית במספר הנסיעות שלהם עם הפעלת המיזם.

הצטרפותה של מבשרת ציון למערך ההיסעים ביוני 2023 גררה תגובות שליליות מצד התושבים הדתיים שהתנגדו לפעילות המיזם בעיר, בטענה שהוא פוגע בצביונה הדתי. כמו כן, ראש המועצה יורם שמעון אף סיפר שקיבל איומים על חייו עם תחילת פעילות הקו בעיר. על רקע זאת, בשבוע השני לפעילות הקו דיווחו תושבים כי הוא עבר בתחנה אחת בלבד בעיר (במקום ב-10 תחנות כפי שפורסם עם תחילת הפעלתו), ואכן התברר כי הפעלת הקו אכן צומצמה לתחנה אחת (מחלף הראל), כאשר היו שטענו כי הדבר נעשה על רקע תגובות התושבים הדתיים. לבסוף הודיעה המועצה כי קו האוטובוס ישוב לעבור בתחנות לאורך העיר.

במאי 2024, לפחות שני קבלנים המפעילים את המיזם בשבת עבור עיריות ברחבי הארץ, קיבלו עשרות שיחות טלפון ממספרים אנונימיים, בהן קיללו ואיימו עליהם שמא ימשיכו להפעיל את השירות. באחת השיחות קיבל אחד הקבלנים איומים על חייו.<ref></ref>

===ביקורות חיוביות===
לצד הביקורות השליליות, נשמעו ביקורות חיוביות רבות על מיזם התחבורה הציבורית. ביקורות חיוביות נשמעות הן מנוסעי המיזם, שבראשית הפעלתו ציינו כי מדובר ב"יום היסטורי", והן מאנשי ציבור שונים, בהם חבר הכנסת אביגדור ליברמן ממפלגת ישראל ביתנו, אשר שיבח את המיזם בכך שלדבריו הוא "בולם את הכפייה הדתית שמנסים לכפות עלינו בערים בהן יש רוב חילוני".

==ראו גם==
* תחבורה ציבורית בשבת
* מיזמי תחבורה ציבורית הפועלת בשבתות

==קישורים חיצוניים==
* 
* [https://www.tel-aviv.gov.il/Pages/MainItemPage.aspx?WebID=3af57d92-807c-43c5-8d5f-6fd455eb2776&ListID=81e17809-311d-4bba-9bf1-2363bb9debcd&ItemId=846 בגוש דן נעים בסופ"ש] – ההודעה על הקמת המיזם, באתר עיריית תל אביב-יפו

==הערות שוליים==

קטגוריה:ישראל: יחסי דת ומדינה
קטגוריה:ישראל: תחבורה ציבורית